প্রধান মন্ত্রী, শ্রী নরেন্দ্র মোদীনা কনাদাদা সনাতন মন্দির কলচরেল সেন্তরনা শিনখিবা থৌরম অমদা থমখিবা ৱারোল

খুরুমজরি! মরুপশিং, ভারতমচা অমনা মালেম অসিগী মফম অমহেক্তদা লৈবা ওইসনু, মীরোল কয়াসু লৈবা ওইসনু, মহাক্না মহাক্কী ভারতমচা অমা ওইবগী লিচৎ, ভারত্তা মহাক্কী থাজবা অমসুং অচেৎ নিংজবা অদু খরা ফাওবা তাদে। মহাক্না লৈবাক অমহেক্তদা লৈবা ওইসনু মহাক্না লৈরিবা লৈবাক অদুগীদমক্তা কত্থোকপগা লোইননা থমোই শেংনা সেবা তৌই। মহাক্কী পারি-পুরিশিংনা ভারত্তগী পুখিবা গনতন্ত্রগী ওইবা ৱাখল্লোনশিং, মথৌ মশক খঙবা অদু মহাক্কী থমোইগী কাচিন অমদা মতম চুপ্পদা হিংদুনা লৈ। মসি ভারতনা লৈবাক অমা ওইবদা নত্তনা মমিং লৈরবা চৎনবী, ৱাখল্লোনগী হৌরকফম, চৎনবীগী হৌরকফমসু ওইরিবনি। ভারত অসি ‘ৱাসুধৈৱ কুতুম্বকম’গী মতাংদা ৱারী শারিবা খ্বাইদগী অহেনবা ৱাখল্লোন্নি। ভারতনা অতোপ্পা অমগী মাংহল্লগা মশাগী চাউখৎপগী মতাংদা খনদে। ভারতনা মখোবঘা লোইননা মীওইবা জাতিগী অমসুং মালেম পুম্বগী য়াইফবা পাম্লি। মরম অদুনা কনাদা নত্রগা অতোপ্পা লৈবাক অমহেক্তদাভারতকী কলচরগীদা কত্থোক্লবা তেমপল অমা শাবা মতমদা লৈবাক অদুগী ৱাখল্লোনশিং অদবুসু অমুক হেন্না হেনগৎহল্লি। মরম অদুনা নখোয়না কনাদাদা ভারতনা নিংতম্বগী অমৃত মাহোতসব পাংথোক্লবদি, গনতন্ত্রগী ওইবা মান্নবা হেরিতেজকীসু সেলেব্রেশন পাংথোকই। অমসুং মরম অদুনা ভারতকী নিংতম্বগী অমৃত মাহোতসব পাংথোকপা অসিনা কনাদাগী মীয়ামদা ভারতপু য়াম্না নকশিন্না য়েংবগী খুদোংচাবসু পীরগনি। মরুপশিং, অমৃত মাহোতসবকা মরী লৈনবা থৌরম, সনাতন মন্দির কলচরেল সেন্তরগী মফম অমসুং সরদার পতেলগী মীতম মশামক ভারতকী অচৌবা শক্তম অমনি। নিংতম লানদা ঐখোয়গী নিংতম লান্মীশিংনা করি খনখিবগে? নিংখা তম্বা লৈবাক অমগীদমক্তা মখোয়না করম্না অৱাবা কয়া মায়োক্নখিবগে? মোদর্ন ওইবা ভারত অমা, খুমাং চাউশিল্লবা ভারত অমা! অমসুং মদুগা লোইন-লোইননা মখোয়গী ৱাখল্লোন্না, খল্লিবা, ৱাঙুলোন্না হৌরকফম অদুগা কনেক্ত তৌবা ভারত অমা। মরম অদুনা সরদার সাহেবনা নিংতম্লবা মতুংদা তাঙ্কক অমদা লৈরিবা চহি লিশিংকয়াগী লিগেসী মতাংদা ভারতপু অমুক হন্না নিংশিংহন্নবা সোমনাথ তেমপল অসি নৌনা শেমজিনখি। গুজরাতনা কলচরেল মহায়গ্যা অদু উখি। ঙসি নিংতম্বগী অমৃত মাহোতসব অসিদা, ঐখোয়না অসিগুম্বা অনৌবা ভারত অমা শেমগৎনবা ফিরেপ লৌরি। ঐখোয়না মদুগী মঙলান অদুবু মঙফাওনহন্নবা সর্দার সাহেবকী ফিরেপ অদুবু অমুক হন্না লৌরি। অমসুং মসিগী ‘স্তেচু ওফ য়ুনিতী’ অসি লৈবাক অসিগীদমক্তা য়াম্না চাউরবা ইনসপিরেশন অমনি। ‘স্তেচু ওফ য়ুনিতীগী’ মতৌ তম্লিবা, সর্দার সাহেবকী মীতম অসি কনাদাগী সনাতন মন্দির কলচরেল সেন্তরদা খিল্লগনি। মরুপশিং, ঙসিগী থৌরম অসি ভারতকী অমৃত সঙ্কল্প অসি অকক্ননা ভারতকী ঙমখৈ খক্তদা নত্তে হায়বগী খুদমনি। মসিগী ফিরেপশিং অসিনা মালেম শিনবা থুংনা শন্দোরক্তুনা মালেম পুম্ববু কনেক্ত তৌরি। ঙসি ঐখোয়না ‘আত্মানির্ভর ভারত’ কেমপেন অসিবু মখা চৎথবগা লোইননা ঐওয়না মালেম অসিগীদমক্তা খুমাং চাউশিন্নবগী অনৌবা ওইথোকপা য়াবা কয়া অমা হাংদোরক্লি। ঙসি ঐখোয়না য়োগ অসিবু শন্দোক্নবগীদমক্তা হোৎনবা মতমদা, ঐখোয়না মালেম অসিগী মীপুম খুদিংমক্কীদমক্তা ‘সরভে সন্তু নিরাময়’গী য়াইফ-পাউজেল পীরি। ভারতকী খোনজেল অসিনসু ক্লাইমেত চেঞ্জ অমসুং সস্তেন্নেবল দেবেলপমেন্তগুম্বা হীরমশিং অসিগী মতাংদা মীওইবা জাতি পুম্বগী মহুৎ শিন্দুনা তাক্লি। ভারতকী কেমপেন অসিবু পুখৎপগী মতম ওইরে। ঐকোয়না কন্না ওৎনরিবা অসি ঐখোয় খক্তগী নত্তে অদুবু মসি ভারতকী খুমাং চাউশিনবদা মীওইবা জাতিগী য়াইফবনি, অমসুং ঐখোয়না মসিবু মালেম পুম্বনা খঙহনগদবনি। ভারত মচা নখোয় পুম্নমক্না অমসুং ভারত্তগী হৌরকপা মিশিংনা মসিদা লৌগদবা য়াম্না চাউরবা থৌদাং লৈরি। অমৃত মাহোতসবকি মসিগী থৌরমশিং অসি ভারতকী থবকশিং, ভারত ৱাখল্লোনশিংবু মালেমদা পুরক্নবগী পাম্বৈ অমা ওইগদবনি অমসুং মসি ঐখোয়গী ওইনা খ্বাইদগী মরু ওইবা ওইগদবনি! এখোয়গী আইদিয়লশিং অসি ইন্দুনা ঐখোয়না অনৌবা ভারত অমা শেম্লগনি অমসুং অফবা মালেম অমগী মঙলান অদু মঙফাওনহল্লগনি হায়বসি ঐগী থাজবনি। মসিগী ৱাখ্লোন অসিগা লোইননা, নখোয় ময়াম পুম্নমকপু য়াম্না থাগৎচরি!